Két hét summázása, avagy ez történt a házunk táján… | BKG SPORT
Két hét summázása, avagy ez történt a házunk táján…
2016-10-24 2016-10-24 Bazis
Két hét alatt majdnem minden csapatunk pályára lépett legalább egyszer. A felnőtt lányainkat kivéve, hiszen múlt héten pihenőnapjuk volt, míg ezen a hétvégén kénytelenek voltunk a meccsüket elhalasztani (így az Ajka elleni hazai mérkőzésünk majd egy másik időpontban kerül megrendezésre) mert sok a sérült, és sok a megbetegedés is… Utánpótlásban viszont hihetetlen mennyiségű program volt, igyekszünk ezzel a beszámolóval mindent összefoglalni, egyet ígérhetek előre is, hogy nem lesz rövid, és mindenki megtalálhatja benne azt a passzust, ami esetleg kiemelten érdekli az általános tájékozódás mellett…
Nem sikerült a Hepp-kupa után a szezonkezdet sem BKGDSE-Príma SE csapatunknak. Az NB2 keleti csoportjában szereplő alakulatunk 70-67 arányú vereséget szenvedett a Ziccer Tigrisek (azaz a Debreceni Kosárlabda Akadémia NB2-es csapata) otthonában. Még ha egy időn túli hárompontos is okozta ezt a fura helyzetet, akkor is fura leírni…
Nagy Ágoston időkérés közben mondja elvárásait
a csapatnak.
2-3 meghatározó játékosunk is hiányzott. Ennek ellenére egy nyerhető meccs volt, sok hibával, a helyzeteink is megvoltak, de ziccereket hibáztunk, meg a büntetőket is kihagytuk kiélezett szituációkban. Ezen dolgok összessége okozta, hogy vereséggel kezdtük az évet. “Foghíjas csapattal léphettünk pályára, hiszen Ács Balu betegség, Szendrei Jocó családi okok, míg Ruslan Khakounov a kupameccsen történt kiállítás miatt hiányzott.
Az első negyedben is még akadozott a gépezet, de vezetett csapatunk. A folytatásban rengeteg volt a rossz döntés, és lepattanózásban is rendre alulmaradtunk. A 16.percben 28:28-t mutatott az eredményjelző, itt hatalmas gödörbe kerültünk, és egy 18:0-s etappal a 23. minutumban már kezdett elúszni a találkozó (46:28). Innen azonban türelmesebb játékra, és keményebb védekezésre váltottak Pall Helgassonék és percről-percre közelebb kerültek a hazaiakhoz. Öt másodperccel a vége előtt Aiman Assaf kosarával sikerült egyenlíteni, sőt büntetőt is dobhatott. Sajnos dobása kipattant, mellyel Bak Mártont sikerült indítani, aki 10 méterről, egy lábról felugorva, palánkos triplát szerzett. A dolog szépséghibája, hogy a dudaszó pillanatában még a kezében volt a labda. Ennek ellenére, a végig nagyon gyengén bíráskodó játékvezetői kettős megadta a kosarat…” – olvashattuk a beszámolót a BKGDSE-Príma SE facebook oldalán. A 22-23-ai hétvégén pihenőnapjuk volt a srácoknak, így kellőképpen össz tudják rakni magukat a következő fordulóra.
Ziccer Tigrisek – BKGDSE-Príma SE 70-67
Budapesti fiókcsapatunk arra készült, hogy az első forduló beli MAFC Martostól elszenvedett veresége után hazai pályán kiharcolja a győzelmet. Az FSzSE magja megmaradt a tavalyi évből, és hozzájuk csatlakozott pár játékos a BKGDSE berkeiből. Még próbálják megtalálni egymás ritmusát, de azért a Százhalombattai mérkőzésen már voltak nagyon is biztató jelek a folytatáshoz. Ugyan vereség lett a vége de nem kizárt, hogy 1-2 fordulón belül összeérjen az alakulat. Ami a lényeg, hogy a régi mag és az új játékosok is bizakodóak. Az október 22-23-ai hétvégén pihenőt tartottak, mert nem volt kiírt mérkőzésük.
BKGDSE-FSzSE – Százhalombatta 69-79
Szigetszentmiklósi alakulatunk két hétvége alatt két hazai mérkőzést vívott, és mindkettőt meg is nyerte, így hozta a papírformát, de vajon tényleg olyan simák voltak-e ezek a mérkőzések? Először az ELTE-BEAC Újbuda látogatott hozzánk 16-án (vasárnap) majd a Darazsak Oldboys-t fogadtuk 22-én (szombaton). Az Újbuda mérkőzés eredmény alapján ugyan simának is tekinthető, mert 8 ponttal vertük meg őket, de aki látta a mérkőzést, láthatta, hogy koránt sem jó kifejezés a “sima”. Harcos fiatal csapattal találtuk szembe magunkat (mi hiányosan voltunk, hiszen többek között az egyik kezdő játékosunk Dohar István – Pilu – is sérülten üldögélt a padon), akik ellen a támadásunk sem volt gördülékeny, a védekezésünk pedig csak nyomokban volt jelen. Ezen két mutató eredményezte azt, hogy a vége előtt két perccel sikerült átvennünk a vezetést (elsősorban Kis Gergő duplájának és hármasának köszönhetően), és bár a végjátékban a büntető párbajból jól jöttünk ki, úgy vélte egyöntetűen mindenki, hogy ez a teljesítmény nem lesz elegendő az idei célunk eléréséhez. Bár Pilu már visszatért Darazsak Oldboys ellen, a csapat támadó és védőjátéka sem pörgött fel. Az első három negyedben (bár végig vezettünk – már az elején kiépítettünk egy közel 10 pontos előnyt) fej-fej mellett harcoltak a csapatok. Álmoskás és helyenként csapkolódó, hibákkal teli mérkőzést láthatott a kilátogató nézősereg. A negyedik negyedben aztán kicsit felpörögtünk, így összességében 18 ponttal sikerült nyernünk. A mérkőzés pikantériája volt az, hogy a BKGDSE színeiben játszó Czakó Tamás húga Czakó Renáta volt a Darazsak edzője (akit szurkolóként is sokszor láthattunk a Szigetszentmiklósi Városi Sportcsarnokben), így az a fura helyzet alakult ki, hogy egy szurkolónk ült a vendégcsapat kispadján. “Lassan kezdtünk, gyámoltalanul kezdtünk, energia nélkül. Nagyon sok volt a betörésük, amire mi többnyire pontatlan külső dobással válaszoltunk, a kontaktot nem vettük fel. A végére azért bedaráltuk őket, szóval a végeredmény jó. Ami nem jó, hogy időszakonként rendkívül bután játszunk, ennek kijavításán dolgozni fogunk.” – Dobi Antal összegezte gondolatait a Darazsak elleni mérkőzés után.
BKGDSE – Elte-BEAC Újbuda 90-82
BKGDSE – Darazsak Oldboys 80-62
2016-17 Pest megyei vegyes csapatunk
Megyei Vegyes Serdülő csapatunknak két mérkőzése is volt 2016 október 16-án (vasárnap). A két mérkőzésen apró dolog választotta el a csapatot attól, hogy mindkettőn nyerni tudjon. Az elsőn a BLF-Palota ellen ugyan egy pontos vereséget szenvedtünk, de a másodikon ahogy a kép is tanúsítja, a Keresztúr ellen 100 pont fölé jutottunk. Simán nyertük a mérkőzést, így jó hangulatban és győzelmi mámorban távozhattunk a Batthyány Kázmér Gimnázium tornaterméből.
U18-as júnior csapatunk is két fordulón vas túl a két hét alatt. A Bikák KK ellen játszottak első ízben, ahol Kása Péter vezetőedző többeket is kiemelt szép játéka miatt. Az Antal testvéreket összességben a játékuk miatt, míg Budavári Balázst a küzdése és védekezése miatt illeti dicséret. “Összességében biztató volt a játék képe és az eredménnyel elégedett vagyok, de gyorsaságban, agilitásban, a támadások lendületében még sokat kell fejlődnünk, az indításokat gyorsabban szervezni, jobban kihasználni a rendezetlen védelmet, ehhez pedig fejben gyorsabb gondolkodás, gyorsabb és pontosabb passzok kellenek. Taktikailag fegyelmezettebbnek kell lenni, és a megbeszélt dolgokat (helyezkedés, védekezés váltás, letámadás stb.) pontosan végrehajtani.” – Kása Péter foglalta össze meglátásait. Október 22-én azonban megtört a jég a junior csapatunknál is a Budafoki KK ellen. Kása Péter örömmel nyilatkozott nekünk a mérkőzés után. “Nagyon jó felfogásban, lendületesen kezdtük a mérkőzést. Erőszakos védekezéssel, gyors leindításokkal, 5 pontos előnyt szereztünk. A kinti dobások is egész jól bejöttek, háromszor is betaláltunk távolról. A 2. negyedet az ellenfél kezdte jobban, védekezésben feljavultak, erőszakosabban és közelebb védekeztek, ez némi zavart okozott, és sok eladott labda, rossz dobások, labdakezelési hibák csúsztak be. Ennek eredményeképpen az 5 pontos előnyből a félidőre 5 pontos hátrány lett. A 3. negyedben megpróbáltunk egy 3-2-es zónát, ami láthatóan fordulópontot jelentett, mert az ellenfél alig-alig talált be, összesen 3 pontot tudtak dobni ebben a negyedben, mi viszont rendre lepattanókat szedtünk, és indultunk belőlük, így ismét fordult a helyzet és 7 ponttal újra mi vezettünk a negyed végére. Az utolsó negyedben kiélezett küzdelem folyt. Az erős iram mellett rengeteg hibával játszott mindkét csapat. Az ellenfél elvesztette önuralmát, és 2 alkalommal is sportszerűtlen hibát vétett. Kelemen Ádám a negyed közepén kipontozódott, de szerencsére pótolni tudtuk. Végül sok hibával, de higgadtan meg tudtuk őrizni az előnyünket, és hozni tudtuk a mérkőzést… Gratulálok a csapatnak, úgy tűnik mérkőzésről mérkőzésre javul a teljesítményünk, és ez most beérett egy győzelemre. Egyénileg is mindenki jobban teljesített az elmúlt 2 mérkőzéshez képest, és külön örülök, hogy végig hittel és tartással küzdöttünk a győzelemért. Kondicionálisan jól bírtuk. Hárman is csere nélkül játszották végig a mérkőzést, mégis kellően gyorsak, lendületesek tudtunk maradni. Az Antal testvérek ismét nagyon megbízhatóan tették a dolgukat, de nagyon hasznosan játszott Budavári Balázs, Kelemen Ádám, és Bege Levi is. A védekezéssel elégedett vagyok, és ha a ziccereinket is bedobjuk, illetve ha nem csúszik be az a néhány eladott labda (pl. a csapdázó védekezéssel szemben, és az indításoknál, létszámfölényes helyzetben), és labdakezelési hiba, akkor még nagyobb is lehetett volna a különbség, de ne legyünk telhetetlenek, ez így is nagyszerű mérkőzés, és nagyszerű teljesítmény volt.”
U13 lánycsapatunk és Kovács Attila vezetőedző
Büszkén jelenthetjük be, hogy klubtörténetünk első utánpótlás lánycsapat is megkezdte szereplését. Régi álmunk vált valóra ezzel a tettel. U13-as lány csapatunk Gödöllőre látogatott. Mint első meccses csapat nem voltunk egyik mérkőzésen sem favoritok. Szépen küzdöttünk, de most sem a Gödöllő sem a DVTK ellen nem sikerült megszereznünk a győzelmet. Így az első győzelem még várat magára, de a csapat nevezésével, és szereplésével egy újabb mérföldkövet sikerült letennünk klubtörténetünk sztrádája mellett…
U15 megyei lány csapatunk október 22-én (szombaton) lépett pályára. Az Atomerőmű csapata ellen ugyan kikaptunk, de a Dunaújváros csapata ellen nyerni tudtunk. Egyik sem volt kiélezett csata de ami fontos, hogy győzelemmel zártuk a napot.
Nagy László által vezetett megyei gyerek csapat
Megyei gyerek forduló is volt többek között. Nagy László által vezetett csapat is egy győzelemmel, és egy vereséggel zárta a napot. A csapat nagyon jó kedvű volt, ez a jó hangulat a meccsek után is megmaradt.
Senior csapatunknak is megkezdődött a területi bajnoksága. Örökifjaink igen csak jól kezdték hiszen két eddigi mérkőzésükből mindkettőt megnyerték. Hazai pályán kezdték október 16-án vasárnap este az SF Beac ellen. A mérkőzést aránylag simán, 16 pontos különbséggel tudtuk megnyerni. A második mérkőzésen már bravúrra volt szükség. Kurucz Miki 31 pontos teljesítményével (7db hárompontost is dobott) vezéregyéniséggé vált. Az első félidőben már simán vezettünk, aztán megbosszulta magát, hogy összesen 5 játékossal érkeztünk a mérkőzésre, így a fáradság miatt fásult lett a játékunk folyamatosan fogyott az előnyünk, de egy pontot nagy küzdelemmel sikerült azért megtartanunk belőle. Így két győzelemmel parádésan kezdte meg szereplését Senior csapatunk.
BKGDSE Senior – SF BEAC 57-41
Unicef-CÉH – BKGDSE 78-79
A csapategység erősségét
az egyen tetoválással is jelzik a lányok
Gyeplabda csapatunk is elkezdte a szezont. Ott is két fordulón vannak túl. Az első fordulóban nagyon hiányosan tudtak kezdeni, hiszen sérültjeik voltak, ennek ellenére mindkét október 8-ai mérkőzésükön helyet tudtak állni. A hétvégi forduló alkalmával már teljesen pozitív volt a hangulat, és a hiányzók többsége is visszatért már. Tóth Zsuzsanna a csapat egyik meghatározó játékosa a következőket írta FB oldalán: “A mai nap is remekül kezdődött! Újabb meccseken vagyunk túl! Nagyon ügyik voltatok csajok! Örülök, hogy a kis csapatunk ilyen emberekből áll mint, amilyenek ti vagytok! Elég volt a meccs közben a csuklómra (a kosra) és utána rátok nézni és tudtam folytatni a játékot bármennyire is fáradt voltam! Egyre magasabbra törünk! Egyre jobban bővül a kis családunk! Mindenkinek köszönöm a játékát és persze a felkészítést és a szurkolást is! Hajrá csajok! Hajrá Kosok!” Nézd meg a lányok galériáját > ITT < !
Batyicsalád, BKG-Prima SE, BKGDSE, BKGDSE-Fasor gyeplabda, BKGDSE-Szigetszentmiklós, felnőtt, FSZSE-BKGDSE, gyeplabda, kosárlabda, utánpótlás #csakaBatyi, #PrimaBasket, Batyicsalád, BKGDSE, felnőtt, Kosárlabda, összefoglaló, utánpótlás Permalink